Harmony Gold-verhoging oorwinning vir kollektiewe bedinging - Solidariteit WêreldSolidariteit Wêreld
Tuis › Mediaverklarings › Harmony Gold-verhoging oorwinning vir kollektiewe bedinging
Solidariteit het vandag, ná drie maande van onderhandelinge, 'n driejaar-loonooreenkoms met Harmony Gold bereik. Die ooreenkoms is in samewerking met die vakbonde Num, Amcu, Uasa en Numsa gesluit.
Die ooreenkoms maak onder meer daarvoor voorsiening dat myners, ambagsmanne en amptenare 'n 6%-salarisverhoging per jaar vir die volgende drie jaar sal ontvang, terwyl kategorie 4 tot 8-werknemers 'n verhoging van R1 000 per jaar oor die volgende drie jaar sal ontvang. Die behuisingstoelaag sal oor die volgende drie jaar van R2 750, na R2 990 en na R3 240 verhoog.
"Om te verseker dat mynwerkers deur modernisering bevoordeel en nie benadeel word nie, maak die ooreenkoms ook voorsiening vir deurlopende konsultasie tussen die maatskappy en vakbonde oor aspekte wat met die vierde nywerheidsrewolusie verband hou en veral die implementering van moderne mynboutegnologie," sê Gideon du Plessis, hoofsekretaris van Solidariteit.
Du Plessis is van mening dat die fokus nou na die Sibanye-Stillwater se goudsektoronderhandelinge, wat op 'n dooiepunt afstuur, moet verskuif. "Ná drie maande van onderhandelinge staan Sibanye se salarisaanbod op 2,6% vir myners, ambagsmanne en amptenare en 'n R300-verhoging vir die kategorie 4 tot 8-werknemers, met 'n skrale verhoging vir jare twee en drie. Sibanye se aanbod is ver benede die skikking wat by Gold Fields se South Deep-myn bereik is wat tussen 6% en 8% wissel, en dit is ook laer as die Harmony-skikking wat vandag bereik is. Sibanye wat armoede om die onderhandelingstafel pleit, sal by Harmony en Gold Fields moet leer hoe om 'n progressiewe benadering tot salarisonderhandelinge te volg. Sibanye bestee tans meer tyd daaraan om op 'n moontlike staking voor te berei as om 'n skikking te probeer bereik," voer Du Plessis aan.
Solidariteit beskryf die Harmony Gold-ooreenkoms as 'n oorwinning vir kollektiewe bedinging. "Die skikking is sonder 'n dooiepunt of 'n dispuutproses bereik. Dit was ook die eerste keer dat onderhandelinge op mynvlak en nie op sentrale vlak deur die Mineraleraad van Suid-Afrika beding is nie. Dit was ook die eerste keer dat die drie tradisionele mynbouvakbonde, naamlik Solidariteit, die Num en Uasa, gesamentlik onder die vaandel van 'n koalisie onderhandel het – 'n oorwinning vir elke werknemer," sluit Du Plessis af.